五哀詩 楚三閭大夫屈原
作者：李綱
朝代：宋

paragraphs: 楚懷聽秦誑，身作咸陽鬼。
當時屈原争，坐困椒蘭毁。
襄王復不悟，遠作江南徙。
行吟沅湘間，形槁顔色悴。
著書稱離騷，風雅齊厥理。
鴟鴞况小人，鸞鳳喻君子。
眷眷不忘君，一篇三致意。
紉蘭採杜若，冠佩空自偉。
舉世混濁中，誰與同樂此。
忠臣會遇難，千古共一軌。
人情疏骾亮，物能使軟美。
存亡反覆間，悔及良晚矣。
嗟嗟屈子心，芳潔疇與比。
日月可争光，塵垢安能滓。
聊從太史卜，肯逐漁父醉。
甘葬魚腹中，懷沙汨羅水。
千秋身後名，芬馥同茝芷。
夫豈椒蘭徒，據勢長不死。